บุญทักษ์ชี้ฟื้นสินเชื่อร่วมแก้ปมกระจุกตัวรายใหญ่
&#8220;บุญทักษ์&#8221; แนะธนาคารเพิ่มสัดส่วนปล่อยกู้ร่วม ลดความเสี่ยงสินเชื่อกระจุกตัว รับวิกฤตการเงินโลก
14 ก.ย. 2554

“บุญทักษ์” แนะธนาคารเพิ่มสัดส่วนปล่อยกู้ร่วม ลดความเสี่ยงสินเชื่อกระจุกตัว รับวิกฤตการเงินโลก 
นายบุญทักษ์ หวังเจริญ ประธานเจ้าหน้าที่บริหารธนาคารทหารไทย กล่าวว่า จากความเสี่ยงของเศรษฐกิจโลกในปัจจุบัน การปล่อยสินเชื่อในกลุ่มลูกค้าธุรกิจรายใหญ่ของธนาคารพาณิชย์ไทยควรจะอยู่ในรูปแบบการปล่อยกู้ร่วมกันให้มากขึ้น เพื่อลดความเสี่ยงจากการกระจุกตัวของสินเชื่อที่ก่อตัวอยู่ในระบบธนาคารพาณิชย์ของไทย แม้ว่าธนาคารแห่งประเทศไทย (ธปท.) จะมีกฎควบคุมการปล่อยสินเชื่อเอาไว้ที่ไม่เกิน 10% ของเงินกองทุนธนาคารต่อลูกค้า 1 กลุ่ม แต่ธนาคารพาณิชย์ควรจะสร้างมาตรฐานที่สูงกว่านี้ขึ้นมาด้วย
นายบุญทักษ์ กล่าวว่า การปล่อยกู้ของธนาคารรัฐเองก็ควรถูกบันทึกในรูปของหนี้สาธารณะ เพื่อให้ประชาชนได้รับรู้ว่าการปล่อยกู้นั้นให้ประโยชน์แก่สังคมอย่างไร เพราะธนาคารรัฐไม่ได้อยู่ภายใต้การควบคุมของ ธปท. และควรเข้าไปสนับสนุนธุรกิจในรูปสินเชื่อในระยะแรกเริ่มเท่านั้น เมื่อธุรกิจเริ่มอยู่ได้ด้วยตัวเองก็ควรระดมทุนด้วยวิธีอื่นๆ เช่น การออกหุ้นธนาคารรัฐก็ต้องปรับเปลี่ยนรูปแบบการบริการให้เหมาะสม เช่น เข้าไปเป็นตัวกลางเพื่อหารายได้จากค่าธรรมเนียม
“เราต้องเริ่มทำตั้งแต่ยังไม่เห็นสัญญาณ เพราะระบบธนาคารเป็นเส้นเลือดที่สำคัญทางเศรษฐกิจ ถ้าเส้นเลือดมีปัญหาก็จะกระทบกับลูกค้ารายย่อยๆ และลุกลามไปทั้งระบบได้ ยิ่งขณะนี้เศรษฐกิจสหรัฐและยุโรปมีปัญหา แม้จะไม่กระทบกับเอเชียมากนัก แต่ผมมองว่าโลกเราเชื่อมโยงกันหมด โดยเฉพาะไทยที่มีสัดส่วนการส่งออกสูงถึง 70% ของจีดีพี จึงไม่ควรประมาท” นายบุญทักษ์ กล่าว
ทั้งนี้ สินเชื่อ 8 เดือนแรกในปีนี้ของธนาคารเติบโตไปแล้ว 10% จากครึ่งปีแรกที่เติบโต 4% โดยส่วนใหญ่เป็นสินเชื่อหมุนเวียนที่เป็นผลมาจากการเริ่มทำสินเชื่อซัพพลายเชน โซลูชัน ขณะที่หนี้ที่ไม่ก่อให้เกิดรายได้เหลืออยู่แค่ 2.7 หมื่นล้านบาท หรือต่ำกว่า 6% โดยจะไม่มีการขายหนี้ออกไปแล้ว เนื่องจากเชื่อว่าหนี้ที่เหลืออยู่สามารถบริหารจัดการได้ เนื่องจากได้ขายหนี้ที่แก้ไขยากออกไปหมดแล้ว